OBH 3859/1999.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása
	A panaszos belvízkára miatt fordult hivatalomhoz. Panaszában kifogásolta mind a helyi jegyző és alpolgármester, mind a rendőrség, valamint a Borsod-Abaúj-Zemplén Megyei Közigazgatási Hivatal ezzel kapcsolatos eljárását.
Mivel a panasz összefüggésbe hozható az Alkotmány 2. § (1) bekezdésében deklarált jogbiztonsághoz, valamint az ebből következő tisztességes eljáráshoz való joggal az ügyben vizsgálatot indítottam.
	Tájékoztatást kértem Vajdácska község polgármesterétől, a Borsod-Abaúj-Zemplén Megyei Közigazgatási Hivataltól és a sárospataki rendőrkapitányságtól. Mindhárom válasz határidőben megérkezett.

A megállapított tényállás
	A panaszos 1997-ben vásárolta lakását, mely egy vályoggödör melletti területen helyezkedik el. Az 1999. évi belvíz és a külterületekről beáramló hólé olyan mértékben megnövelte a vályoggödör vízszintjét, hogy az nem csak a panaszos, hanem a környezetében lévő más lakóházak állagát is veszélyeztette. A vízzel teli gödör illegális szemétlerakásra is szolgált.
	A panaszos azt sérelmezte, hogy a helyi önkormányzat a kárenyhítés érdekében nem tett megfelelő intézkedéseket, kifogásolta a kártérítés összegét, valamint azt állította, hogy a jegyző és az alpolgármester a polgármesteri hivatalban megfenyegették és bántalmazták, amikor fenti panaszát előterjesztette. Sérelmezte, hogy az esetet telefonon bejelentette a sárospataki rendőrségnek, de kérése ellenére nem mentek ki a rendőrök a helyszínre. Sérelmezte továbbá, hogy a jegyző és az alpolgármester ellen panaszt tett a közigazgatási hivatalban, de bejelentésére intézkedés nem történt.

A vizsgálat megállapításai
	A becsatolt iratok és a megküldött tájékoztatások alapján az alábbiakat állapítottam meg:
	1. A belvíz miatt szükséges mentési munkálatokban a polgári védelem mellett a helyi önkormányzat is részt vett. A személyi tulajdonú lakásokban keletkezett károkat felmérte és a többi károsulttal együtt jelentette a panaszost ért károsodást a közigazgatási hivatalnál. Ennek nyomán 1999. augusztus 18-ig kifizetésre került 139.281-Ft kárenyhítési összeg a panaszost terhelő elszámolási kötelezettség mellett.
	2. Az illegális szemétlerakás elkerülése érdekében az önkormányzat tiltó táblákat helyezett el. A Környezetvédelmi Felügyelőség arra kötelezte az önkormányzatot, hogy a tóba illegálisan lerakott hulladékot gyűjtse össze és a hulladéklerakóba szállítsa. Az önkormányzat ezen feladatának akkor tud eleget tenni, ha a tó vízszintje olyan mértékben csökken, hogy az megközelíthető lesz. A tó vízszintjének jelentős mértékű csökkentéséhez körülbelül 20 millió forintos beruházásra lenne szükség. Ez az összeg nem áll az önkormányzat rendelkezésére. A feladat megvalósításhoz pályázat útján kíván az önkormányzat pénzhez jutni, amennyiben erre lehetőség nyílik.
	3. A vizsgálat során nem nyert megerősítést az, hogy panaszost megfenyegették, vagy bántalmazták volna. A kapott tájékoztatás szerint a helyi körzeti megbízott rendőr járt el az ügyben a panaszos telefon bejelentése alapján. A polgármesteri hivatalnál a körzeti megbízott megállapította, hogy a panaszos és az önkormányzat között a belvíz kár miatt van nézeteltérés és egyéb úton folyik az eljárás, ezért rendőri intézkedésre nem látott okot.
	4. A Borsod-Abaúj-Zemplén Megyei Közigazgatási Hivatalhoz a panaszostól nem érkezett írásbeli kérelem, ezért a hivatal eljárásának elmaradása nem kérhető számon.
	A fentiek alapján megállapítottam, hogy az ügyben alkotmányos jogokkal kapcsolatos visszásság nem történt, ezért további intézkedésre nincs lehetőségem.

Budapest, 2000. február 21.

Gönczöl Katalin